
  Împăcare

  
    Boul și cu Vaca se certau în drum,

    c-a găsit acasă staulul în scrum:

    -Ești di vinî vac-o, că te-ai dus în sat

    și-ai lăsat vițelul singur, nemâncat!

    -Cu un bou ca tine, ce să fac aici?

    Dormi pe coadă ziua; naoptea ca mort pici.

    -Pentru noi car vac-o carele cu fân,

    tu ca să dai lapte, el să-l pape bun.

    Iar tu nesimțit-o îl dai la străini...

    -Nu fii bou bărbate! Sunt doar doi vecini.

    -Nu mă-ncântă asta. La ei să te duci

    dacă înc-o dată pe „drumuri” apuci.

    Unde e Vițelul? Nu îl văd pe pui.

    -L-a luat Măgarul. Crede că-i al lui.

    -Ești nebună vac-o! Și cu el te-ai „dat”?

    -Iar ești bou bărbate. E micuț de stat.

    -Cere-atunci copilul! Spune-i că e prost!

    -Las-să-l aibă-n grijă! Poate-i face-un rost.

    Că decât ca tine, bou printra alți boi,

    Mai bine păzește bariere noi.

    -Dacă doar privește n-am făcut nimic,

    Bou îmbătrânește, cu câștigul mic.

    -S-o găsi vre-un Taur, să-i arate el

    cum „bagă” copita; că doar nu-i vițel.

  


  Implicare(?)

  
    Am visat că ninge;

    La căldură-n pat.

    Am visat că plouă;

    Tot așa, culcat.

    Multe clipe grele,

    Le-am visat în casă.

    Nu m-au deranjat;

    Că eram la masă.

  

  
    Tot aud că unii

    Se plâng de nevoi:

    Nu ne afectează,

    Căci Noi suntem Voi.

  


  Incertitudini

  
    M-am trezit de dimineață cu un dor de stat...

    Nu de el ca țară, ci de nemișcat.

    Cugetam că ora trece cam la fel

    Și ca Leu, în cușcă, și ca mielușel.

    Încercam speranțe să renasc din nou

    Și-ntrebam: „Găina, s-a născut din ou?”

    Mă-ndoiam de toate; și de Început.

    „Dacă-au fost mai multe? Unde le-am pierdut?”

    Că trăim o viață bine și nu mult,

    Mă-nvățase soarta să n-o mai ascult.

    Ne-am născut cu moartea ascunsă în noi.

    O negăm cu vorbe, dar suntem tot goi.

    Brusc lumina seacă în finalul „noi”.

    „Ne-om trezi în moartea vieții de apoi?”

    Unii o acceptă. Mulți nu s-au gândit.

    -Dacă e doar umbră? Bine c-am trăit!

    În uitări de sine, prin Nimicul pur,

    Se strecoar-o umbră... Nu sunt eu... Nu jur.

  


  Întunericul

  
    Întunericul te face gânditor, sau poate,

    Un poet rătăcitor, un nebun în noapte.

    Întunericul îți schimbă viziunea de-a trăii.

    Te retragi din robul vieții și încerci iar om să fii.

    Întunericul te poartă printre vise, dar și zări,

    Unde umbra nu-i stăpână printre stele, printre sori.

    Întunericul te-nvață ce să crezi, când nu mai crezi,

    Și în tainică simțire, să-nțelegi că poți să „vezi”.

    Întunericul te umple de-un „ceva” necunoscut,

    Ce provine din „origini”, când „lumină” El a vrut.

  


  Inutilele întrbări

  
    -Ce mai faci? e întrebarea

    ce-o aud îndurerat.

    -Bine!-l mint, simțind teroarea,

    unui rău deloc uitat.

  

  
    -Ziua bună! zice altul,

    pe o breme de urgii.

    -Bună! îi răspund aiurea,

    iar mințind că suntem vii.

  

  
    -Ce mai faci? mă-ntreabă una,

    clar văzând că zac uitat.

    -Ia nimica!-i spun pe bune;

    s-a-mbufnat și a plecat.

  

  
    -Vezi!? repetă-nverșunată

    o consoartă; nu a mea.

    Chiar vedea, că-i sta în față

    și-ntristat la ea privea.

  


  Jocurile și Câștigul

  
    Jocurile s-au făcut

    când n-am fost de față.

    -Ce nu știți nici n-ați știut,

    fii pierduți în ceață.

    Zarurile-au căzut prost,

    ca foamea pe masă.

    -N-ați pierdut. Ați câștigat

    loc de veci în casă.

    Timpul am aflat că-i viu

    și în noi trăiește.

    -L-am mințit, că ne-a mințit;

    și-i normal, firește.

    Răbdător cu Clipa lui,

    ne-a cam luat la goană.

    -Am furat puțin nisip,

    scurs pe jos din urnă.

  

  
    Jocurile s-au făcut,

    chiar cu noi de față.

    -Ia priviți! Ați câștigat

    un halal de Viață.

  


  La malul Vieții

  
    Te lasă pierdută în umbra

    Ce trece din gând în simțire,

    Și lasă o clipă doar Viața

    Să fie doar vis și iubire.

  

  
    Te lasă încinsă-n vâltoarea

    Ce trupu-ți străbate-n plăceri,

    Și lasă uitarea să sape

    Mormânt pentru aspre dureri.

  

  
    Te stinge în flacăra Lunii,

    Văzută de toți doar o dat.

    E Clipa sublimă-a trăirii,

    Pe malul de Moarte scăldat.

  


  Leagănul

  
    Leagănul Soartei,

    agățat în lanțuri,

    de Copacul Vieții,

    se mișcă între două clipe,

    înainte și înapoi,

    într-un ritm incert,

    voit, sau impus,

    în sus și în jos,

    și apoi în jos, tot mai jos,

    spre un final nedorit,

    sau un nou început,

    la fel, sau altfel,

    cu puterile tot mai secătuite

    de implacabilul...

    sfârșit.

  


  Legi în lanțuri

  
    Într-o zi banală-n care

    nimenea n-a îndrăznit

    să rostească vorba care

    să îndemne la gândit,

    m-am trezit ca prostu-n baltă,

    piatra s-o arunc grăbit:

    -Asta-i! Legi de pus în lanțuri!

    Și-am tăcut, prea istovit.

    -Ha, ha, ha! au râs sătenii

    ce din crâșmă s-au ivit:

    -Lanțul leagă, nu legi lanțul...

    Și cu milă m-au privit.

    Mă gândeam la cel ce-ntruna,

    cară care ostenit,

    care n-are de mâncare,

    da-i uman din cer ivit.

    -Ce e una, ce e alta?

    Ce știi tu, abia venit.

    Iar le-ncurci, ca orișicare,

    dus cu pluta, aiurit.

  

  
    I-am lăsat încinși în zale

    de cuvinte de prostit.

    Lanțul legilor se pare

    că-i mai lung... și nesfârșit.

  


  Libertate

  
    Valea a-nverzit și Cucul

    peste câmp înalță glasul

    într-un imn de Libertate...

    Greu cu el să țin eu pasul.

    Din înalt, o ciocârlie,

    amintind de Libertate,

    Înfioară lumea toată...

    Noi de ea greu avem parte.

    Rupți din noapte zburdă-n ceruri

    Fără griji și cam hai-hui,

    Nori ce cred în Libertate...

    Eu, ca om, Golgote sui.

    Vântul, nelipsit prieten,

    Liber suflă-n voia lui,

    Răsfirând și păr și fuste...

    Eu la mintea-i nu mă pui.

    Lacul piere-n depărtare

    Într-un ritm de val-cu-val

    și sclipește viu în soare...

    Eu mă zbat pe viața-mal.

    Chiar și Cioara-și face-n grabă

    Timp să-mi cârâie din zbor:

    -Ne-nvârtim și noi pe-aicea...

    Rănile din tălpi mă dor.

    Pe sub Norii duși de Vânturi,

    Într-un tril și-un cârâit,

    Cucul strigă peste Lacuri:

    -Tu ești Omul cel slăvit!??!

  


  Lumânarea

  
    Lacrimi de lumină se preling din ceară.

    Lumânarea plânge... Știe c-o să moară.

    Flacăra, ce viață, pentru mulți înseamnă,

    o înșfacă lacom, fără să discearnă.

    Firul de speranță arde-n jar legat,

    într-o rugă mută pentru cel plecat.

    Vie, se-nfioară mai acut în stropii

    ce cad ca o vină, triști, în hăul gropii.

    Pe un prag de soartă,

    Ca simbol smerit,

    Ea-și oferă viața

    Pentru-n om... iubit.

  


  Lumea câinilor?

  
    Într-o lume care pune preț pe „eu și numai eu”,

    Ura-n haine de paradă e „lătrată” des, „din greu”.

    Într-o lume care pune și pe sentimente preț,

    De vânzare, se-nțelege, Boby mârâie-n coteț:

    -Iar mi-e foame!

    -Ai mâncat!

    -Burta-i goală!

    -Nu-i păcat!

    Într-o lume care pune „osul” mai presus de tot,

    E normal ceva să doară la mai mulți, dar doar în cot.

    Într-o lume care pune des covrigi în coada lor,

    Gloata urlă-n van la Lună... dar nu mult... doar până mor.

    -Fă-ți pomană!

    -Pofta-n cui!

    -Atunci plec!

    -Umblă hai-hui!

    Într-o lume care pune omul mai presus de ei,

    Câinii se înșeal-amarnic... Sunt ca ei; buni și mișei.

  


  Mănăstirea N

  
    Maicile au aranjat loc de rugăciune,

    Într-o grotă dăltuită din vremuri străbune.

    Florile au îmblânzit piatra colțuroasă,

    Golul s-anălțat spre cer, într-o turlă joasă.

    Crucea vrerea ei și-a spus, în vâltori de veacuri,

    Mult prea des s-a oglindit, în, de lacrimi, lacuri.

    Bombele nu au iertat nici copii, nici mame,

    Au lovit și-n sfinți părinți, rupți de ger și foame.

    Focul urii, ne-nblânzit, a-ncercat lăcașul,

    O icoană de minuni, a salvat ostașul.

    Ea pe el, sau el pe ea, amândoi odată,

    Omul e legat de sfinți prin aceași soartă.

  


  Mănăstirea

  
    Pierdută în umbra iubirii de neam,

    Sub coama de codru pierit an de an,

    Cu turla surpată de vânt și de ploi,

    Se stinge în golul, crescut trist în noi.

    Se roagă sărmana și plânge-n nevoi,

    Uitată de mine, străină de voi.

    Pe ziduri doar cuiul, odat blestemat,

    Mai zgârâie nume, de morți, de soldat.

    Un clopot se zbate, izbit de dureri,

    Mustrarea se pierde, în alte tăceri.

    Altarul se frânge, sub pas de străini,

    Românul se roagă, mai mult de vecini.

    În lacrimi icoana zâmbește de-odat,

    Un tânăr se roagă, în secol turbat.

  


  Maria și Pisi

  
    Săturată să alerge prin grădină și prin soare,

    Doar cu-o floare-două rupte și mâncate-n graba mare,

    Se strecoară nevăzută pe terasă, până sus,

    Neținând seama de tata, obosit, pe gânduri dus.

    Ochii îi lucesc intens, cu sclipiri de interes.

    -Tata este ocupat... Ce-i pe-aicea de stricat?

    Cu desene învățată, animate și color,

    Răscolește-nverșunată: vrea motanul zburător.

    Sus pe masă cocoțată, printre cabluri la PC,

    Strânge monitoru-n brațe.

    -E cam mort. Unde-i Pisi?

  


  Menirea și Soarta

  
    Am spus odată „Niciodată!”

    Și mi-a părut chiar bine,

    C-am pus picioru-n Soarta dată

    De-un „El”, sau „Ea”, sau un „Oricine”

    De-un „El” ce a creat cuvântul

    De „Om”, ființă nepătată,

    Cel ce i-a dat în grijă totul

    Și nemurirea totodată.

    De „Ea”, a timpului stăpână,

    Neliniștită-n nesfârșit,

    Ce omul a crescut din tină,

    Cu-n Început și un Sfârșit.

    De „Cineva”, „Ceva”, „Oricine”,

    Că importanță nu mai are,

    Căci omul e acum pe lume,

    Stăpânul Vieții... până moare.

  


  Mentalități

  
    Într-o cârciumă micuță,

    Plină ochi de ochi holbați,

    M-am întins mai mult la vorbă,

    Cu un grup de soți-bărbați.

  

  
    -Cum se face că femeia

    Nu vă ține de urât?

    Drepturi ca și voi ea are

    La trăit și la băut.

  

  
    M-au privit pieziș, în parte,

    Intrigați, deloc smeriți:

    -Nu ești treaz de pui problema?

    Cruce și-au făcut, uimiți.

  


  Minciuna

  
    -Iar ai scris despre minciună,

    ca și cum ai sti...

    -Ne mințim, că nu-nțelegem,

    „ce” și „cum” am fi.

    -Mă-ndoiesc de adevăruri

    cu minciuni „pudrate”...

    -Le privim din unghiuri moarte,

    măzgălite-n carte.

    -Tot mă minți că adevărul

    va ieși în față...

    -Poate nu cu lumea asta;

    poate-n altă viață.

    -Totuși minți că ne e bine,

    cât mai rău nu-i încă...

    -Urcăm muntele la pas

    și din stâncă-n stâncă.

    -Mă-ntristează mult minciuna,

    când n-o mai discern...

    -Nu în minte, ci în viață,

    sita faptelor o cern.

    -Vorbe goale, de minciună,

    le aud cam zi de zi...

    -Nu te închina la ele!

    Fii „ce” vrei „cum” vrei să fii.

  


  Minunea, Speranța și Infinitul

  
    Dacă minunile-ar fi vii, ne-am îmbâcsi de bine

    Și poate chiar am renunța, la ele a mai ține.

    Căci nu-i totuna să le vrei când n-ai nicicând de unde,

    Sau să le vezi când altul vrea, în lanțuri stele-a prinde.

    Dacă minunile-ar trăi, cu noi, în fiecare,

    Ne-am speria, fără a ști, că nu avem scăpare.

    E greu să crezi, când nu mai vrei, c-un „altfel” chiar există,

    Când poate doar în vise, rar, neliniștea e tristă.

    Dacă minunile-a minții, sau ar rămâne mute,

    Am aștepta la infinit, de rugi vii să asculte.

    Atuncea triști vom anula minunea ca speranță,

    Iar fapta vieții i-o vom da, în infinitul-pas-distanță.

    Și doar atunci vom transforma speranța în minune,

    Căci Veșnicia are-un sens: e-un infinit... ce „Mamă!” spune.

  


  Moartea Pustnicului

  
    Rupte din ceruri apele cad.

    Plâng pe coline codrii de jad.

    Stâncile aspre, de mușchi adulate,

    Tainice vremuri poartă în spate.

    Grota se pierde în munte sfios,

    Prinsă-n izvorul ce doarme frumos.

    Roca scobită de mâini tremurânde

    Ține-n altar lumânări prea plăpânde.

    Flacăra-și pierde tăișul de foc;

    Palidă-n neguri, sfințește un loc.

    Ruga e mută, în gând și-n simțire.

    Vaietul lumii se vede-n privire.

    Capul se pleacă pe piatra străbună...

    Crucea-i alunecă, rece, din mână.

    Trupul se frânge în ultim suspin...

    Glia îl cere, cu dreptu-i divin.

    Singur în moarte, la toți cu un gând...

    Codrii sălbateci îl strigă plângând.

  


  Moartea

  
    Pe un prag de soartă.

  

  
    Pe un prag de soartă, Viață și numită,

    se strecoară umbra, Moarte denumită.

    Fără grabă parcă, sigură pe sine,

    s-a oprit odată, tristă și la mine.

    -Nu ne-am mai văzut de un car de vreme.

    Te-am iertat atunci, când tăiai la lemne.

    -Nu a fost să fie, nu că n-ai fi vrut.

    Nici cu mina aia... Cine-ar fi crezut.

    -Ai noroc cu carul. Nici acum nu pot

    să te iau cu mine. Am complet un lot.

    -Pentru ce atuncea te-ai oprit din drum?

    Că ți-e dor de mine, nu cutez să spun.

    -Poate plictisită, poate că mi-ești drag.

    M-am decis: de mâine, vreau să mă retrag.

    -Ce vorbești în dodii. Nu poți să o faci.

    Cum să lași tu omul să trăiască-n draci?

    -Ce nevoie are să îl iau cu mine,

    când ucide-n locu-mi, mult mai des și bine.

    A plecat și-mi pare, rău că Nemurirea,

    a lăsat s-o toace Ura, Nesimțirea.

  


  Monstruleții

  
    Cînd Nimicul doar era, fără-a ști de sine,

    Un Cuvânt a întrupat Viața-n Rău și Bine .

    La Origini n-auzeai precepte morale,

    „Exista”, sau „nu era”... precepte banale.

    Nimenea nu se plângea, că e-n „transformare”,

    Apărea, când dispărea, altceva sub soare.

    Mai apoi, prin voia sorții, sau greșeală totodat,

    S-a „născut-creat” din Voie și-un „ceva” nevinovat.

    Nu știa să facă multe și de vrut nu vrea nimic,

    Că era-n vârtejul vremii, doar un om, în tot prea mic.

    Din „eroare” calculată, cu un risc de acceptat,

    S-a-nmulțit lumea cu „alta”... propriu și la figurat.

    Dar apoi s-a rupt zăgazul poftelor de „vreau!” și „au!”

    Și-o puzderie de „monștrii” la Natură-au făcut: „Bau!!!”

    Monstruleți, cu mic și mare, doar cu drepturi învățați,

    S-au trzit, uimiți se pare, că de Moarte-s vinovați:

    Că răpesc fără a pune, Viață-n loc de vieți distruse,

    Îngropând la bunăstare vietăți ca pe produse.

    Că nici semenii nu-și iartă și-i ajută să dispară,

    Câte unul, sau grămadă, pe-a puterii lungă scară.

    Pe Pământ, în ciclul Vieții,

    Omu-și vede Viitorul...

    Unii zic că-i Începutul...

    Alții că e cert... Sfârșitul.

  


  Musafirul

  
    Albul pur, printre coline,

    Se tot pierde-n gri lăptos,

    Cerul, neproptit prea bine,

    Se prelinge-n nouri jos.

    Vântul mi-a bătut la geamuri,

    Ieri, cu musafitul Ger.

    Mi-a adus covor de ghețuri

    Și de flori, ce-n casă pier.

    L-a întins afară-n ușă

    Și-n fereastră-n zori le-a prins;

    Un vitraliu-n alb și negru,

    Ce-n lumină-i foc nestins.

    I-am poftit, cu vatra stinsă,

    Să mai zăboveasc-un pic.

    Au intrat cu jenă-n casă:

    -Suntem reci.

    –O, nu-i nimic.

    Pietrele crăpau afară,

    Pomii scârțâiau, gemeau...

    I-am lăsat s-asculte glasul

    Vieții verzi ce o striveau.

    -Vine-o vreme pentru toate...

    Gerul a oftat amar.

    Bucuria și tristețea

    Sunt ca fețele la zar.

    Nu contează cin-le-aruncă,

    Căci oricum, la fel nu cad.

    Ce n-aș da să fiu lumină,

    Sau cristal de apă-n vad.

    Dar așa, sunt șansa vieții

    De-a renaște în alt fel.

    Eu mă pierd stingher prin vreme...

    Voi mai credeți poate-n El.

  


  Narcisa

  
    În rochiță purpurie,

    Peste-un trup d-alb de gazelă,

    Își secretă feromonii,

    Mai ceva ca o femelă.

  

  
    Un parfum suav țâșnește

    Din esența ei divină

    Și încântă-n jurui totul,

    Spre invidia vecină.

  


  Ne-am născut

  
    Ne-am născut ca să murim

    și-ntre timp să și trăim.

    Nu prea mult și nu prea bine;

    cum o fi, oricum, în fine.

    Când ne naștem suntem goi,

    dar cu viitoru-n noi.

    N-avem bani, n-avem avere,

    și zâmbim... doar de plăcere.

    Mai apoi surâsul piere,

    în cătușa de putere.

    Lacrima e tot mai deasă,

    ștearsă pe furiș... și-ți pasă.

    Cugetul se îmbâcsește,

    val cu val ura-l lovește.

    „Educat” spre „a-i fi bine”,

    cam pe loc... morala ține.

    Și-a lăsat-o mai de-o-parte,

    că ea-i bună doar în carte.

    Viața geme de plăceri,

    oamenii doar... de dureri.

    Dar rezistă resemnat,

    nu se simte vinovat.

    Iar copiii îi cresc goi.

    Oare ei suntem... chiar noi?

  


  Nemuritori

  
    M-am gândit la nemurire. Nu prea mult.

    Doar cât să-mi dau seama că ea există,

    dar nu pentru mine, sau pentru voi,

    ci pentru noi, Oamenii, umanitatea,

    sau mai precis,

    pentru Viață.

    Asta dacă nu ne-o luăm singuri,

    și dacă o slăvim și o prețuim,

    sau dacă o lăsăm să trăiască,

    liberă, simplă, frumoasă,

    în urmașii noștrii,

    Nemuritorii.

    Asta doar dacă le dăm și lor

    șansa Ei

    și nu-I ucidem de pe acum,

    prin noi și voi și tot ce vrea și nu e viu,

    prin tot ce trăiește pentru a exista noi,

    poate singurii care le putem oferii

    Speranța

    unor “Ei”,

    Muritori ai Infinitului.

    G.R.

  


  Neputință

  
    Am vrut să scriu un cântec

    despre dragoste și iubire,

    și frumusețe,

    despre blândețe,

    milă și compasiune,

    despre bunătate și bunăvoință,

    depre înțelegere, pace și prietenie,

    despre ceruri, suflete și rugi,

    despre vise, doruri și plăceri,

    despre viitor, lumină și speranță,

    despre oameni și umanitate,

    despre cinste, adevăr și credință,

    și despre alte câteva...

    Am dorit, am vrut, am încercat,

    dar ...

  


  Noțiunea

  
    Ronțăia un os, pe seară, liniștit și tacticos.

    M-a privit cu încântare, pot să spun și chiar „duios”.

    -Ce-i cu tine? Nu mai mârâi? i-am făcut un „apropou”.

    Că mai ieri țipa vecina, că iar i-ai furat un ou.

    -E o toantă! L-a uitat, mic, pierdut și urgisit

    singur cuc într-un cuibar... Eu acolo l-am... găsit.

    -L-a lăsat de bună-voie; asta știe-orice măgar.

    Doar așa găina face, ouă numai în cuibar.

    Chiar am vrut să îl jignesc cu „măgaru” frate,

    că degeaba l-am certat pentru alte fapte.

    M-a privit tandru, sfios, cum nu-i sta în fire:

    -Ce frumos ar fi să fiu ca măgarul-mire...

    Să fiu falnic și voinic, cu copita tare,

    să bag boala în căței și să mă „dau” mare...

    M-a lăsat perplex „măgarul”, chiar de câine doar era...

    În concepții diferite „Noțiunea”-i mult prea grea.

  


  Nu crede

  
    Nu crede că Vântul

    E doar un hoinar nestatornic,

    Ce-și vântură firea

    Prin ceruri habotnic.

    Nu crede că Norul

    E-o umbră de apă,

    Ce-n lacrimi șiroaie,

    Pământul îl sapă.

    Nu crede că Steaua

    E-un suflet nestins,

    Ce suferă-n hăuri,

    În lanțuri încins.

    Nu crede că Astăzi

    E-un mâine de ieri,

    Ce-și pierde menirea,

    De ierni și de veri.

    Nu crede că Viața

    E-un dat infinit,

    Ce naște-n durere

    Și piere-n finit.

    Nu crede că Fiul

    E-o simplă ființă,

    Ce-și află menirea,

    În prag de credință.

    Dar crede că Dorul

    E-n inimă foc,

    Ce arde și lasă,

    Cenușă în loc.

  


  O ființă

  
    Tainică precum fecioara ce se frânge-n trist suspin,

    Voluptoasă ca femeia împlinită prin destin,

    Noaptea se strecoară-n trupuri cu iubire și venin.

  

  
    Cugetele îmbâcsite de nevoi și resemnări,

    O așteaptă să se piardă în uitări de vise-zări.

    Pasiuni ascunse-n ziua hărțuită de dureri,

    Se-nfrățesc cu ea pe dată printre șoapte și tăceri.

    Umbre străvezii de viață nenăscute pentru zbor,

    Zac zdrobite-n pragul sorții, dar privesc mai sus de nor.

  

  
    Pe un pat strivit de doruri, răscolit de suferință,

    O femeie-n gând se roagă. N-a uitat că e ființă.

  


  O Mamă

  
    Mama sufletu-și ascunde

    Și de soț și de copii.

    Nu-l iubește și o doare

    Că micuții sunt prea vii.

    De mâncare azi nu știe

    Ce-ar putea să mai procure.

    El e stâlp fidel de crâșmă,

    Ei de foame-or să îndure.

    Banii sunt ca apa-n sită,

    Mult prea rari și mai deloc.

    Iarna bate crunt la ușă,

    Frigu-ngheață și în foc.

    Nu o doare că postește

    Fără vrere; ea și el.

    Greu o sfâșâie-ndoiala

    Că va fi vre-odat altfel.

    Zii de zii micuții vor

    Să mănânce, și nu poate,

    Decât seara să le facă

    Un cartof și rar un lapte.

    Azi vor crește; mâine poate.

    Anul e mai lung se pare.

    Când credința-i zdruncinată,

    Viața-i grea sub drob de sare.

  


  Obtuzitate

  
    Numărând cu-ncrâncenare

    Frunze ofilite-n verde,

    Uită iar că e-n pădure

    Și copacul nu îl vede.

  

  
    Scormonind în cartea-ntreagă

    După litere și puncte,

    Rar descoperă cuvântul,

    Iar ideea nici n-o simte.

  

  
    Prea atent să nu nu greșească

    Pas cu pas pune din greu.

    Cerul e pe sus, nu-l vede,

    Căci el trece, orb mereu.

  


  Omleta

  
    -poezie nefilozofică despre femei și nu numai-

  

  
    Întrebat odată cum o duc în viață,

    Am rămas pe gânduri; pot să spun „în ceață”.

    „Că trăiesc?” E bine; chiar de azi pe mâine.

    „Cum?” E-o întrebare; goana dup-o pâine?

    Deci, e „acceptabil”; nici prea rău, nici bine.

    Nu mă plâng de viață; ea doar plânge-n mine.

    Hai să nu fiu sumbru; când iubesc îmi place

    Chiar prea mult de clipa nelăsată-n pace.

    Că pic des în „oala cu melancolie”,

    Nu e vina soartei; asta-mi place mie.

    Dorurile frânte de „ființe” rele

    Sunt pe drept pedeapsa „gândurilor” mele.

    Că doar și femeia e un fel de... „OaMă”,

    Și e bună tare; mai ales ca „poamă”.

    Doar că gustu-i acru, când o are altul,

    Și e ca migdala, când o are satul.

    Dar dacă se-ntâmplă doar a ta să fie,

    Să te ții nenică... O!!?? ce bucurie.

    Asta știu din carte, că se povestește,

    Că a fost odată... Și-o mai fi, firește.

    Cu răbdare unii construiesc palate,

    Cu femei grămadă, ce se „dau” în parte.

    Alți-n van le leagă cu o za de „soață”,

    Și-obligă consoarta să devină „oață”.

  

  
    M-am gândit aiurea, cam o oră-două...

    M-a trezit găina, „cot-codind” a ouă.

  

  
    Care-i Începutul? Care e Sfârșitul?

    ...O Omletăăă caldăăă... Asta zău că-i Totul.

  


  Omul

  
    Azi omul se închină șovăitor,

    cu gândurile stinse ades

    de neputință, ezitare și renunțare.

    În uitarea nopților prea lungi,

    el se prăbușește înspăimântat în visele

    transformate în coșmaruri cotidiene,

    de neputință, ezitare și renunțare.

    Iar ziua când vine,

    se înhamă la carul nevoilor crunte,

    și neagă trăirile proprii, ce plâng,

    de neputință, ezitare și renunțare.

    Din umbra anilor aprinși,

    prea rar de o scânteie vie,

    se scurg șuvoaie necurmate,

    de neputință, ezitare și renunțare.

    Târziu, când viața își ascunde chipul,

    de el, care a fost stăpânul ei,

    tenebre reci se întrupează

    din neputința lui,

    fără ezitare

    și fără să renunțe,

    la un apururea „Amin!”

  


  Opinii

  
    Prins în „hora” de pahare ce se-ntinde mai mereu,

    am”cedat” la birt odată și-am expus păreri din greu.

    Obosit de-alergătură, cam aiurea, fără rost,

    am cerut apoi opinii, la o bere, ca un prost.

    -Cum se face că minciuna nu mai are labe scurte

    și că latră, ziua-noaptea, numai „adevăruri” vrute?

    -E-n ziare, la TeVe-uri și-n reviste deochiate!

    Tu nu vezi ce spun aleșii? Toate sunt adevărate!

    -Dar în viață eu simt foamea, nu ciolanul gros promis,

    iar în casă bate vântul ca-ntr-o „vilă de proscris”.

    -Ia ascultă tu mai bine ce frumos voebesc de noi:

    „Dragi țărani, voi sunteți floarea... și speranța noastră-n voi!”.

    -Flori „ce-mpodobesc” morminte de bătrâni și de părinți,

    cu speranțe „răstignite” în uitări de vii și sfinți.

    -Ești pierdut, n-ai nici o șansă idealuri să-nțelegi!

    -Azi mi-e foame și nu mâine!... Semeni vânt, tot vânt culegi!

  


  Părinți

  
    N-am mai scris o poezie,

    Sufletu-i golit de tot,

    Ca și ramul fără frunze,

    Ca și crucea unui mort.

  

  
    Lacrimi crude, de tristețe,

    Răstignite-n gând amar,

    Încropesc cortina vieții,

    Ce-n zori cade în zadar.

  

  
    Ochii se deschid în noapte,

    Pe un negru-nfricoșat.

    Liniștea se zbate-n geamuri.

    Eu rămân. Voi ați plecat.

  


  Părinții se grăbesc să moară

  
    Copiii cresc și n-au nimica

  

  
    Trăim în secolul în care

    Părinții se grăbesc să moară.

    Copiii cresc și n-au nimica

    Când ies pe porți de ghimpi, din școală.

    Copiii cresc și n-au nimica,

    Dar cer și vor și n-au de unde.

    Nepoții vin în sărăcie,

    Părinții sufletul și-ar vinde.

    Ca să le lase n-au prea multe,

    Că au trăit de ieri pe mâine.

    Cu trudă au zidit căsuța,

    Mâncând mai rar un colț de pâine.

    Să moară se gândesc atuncea,

    Cu sufletele zbuciumate,

    Și-nalță ruga către ceruri:

    -Ne iartă Doamne de păcate!

  

  
    Căsuța veche, zdrențuită,

    Ca viața ce-a apus în chin,

    E plină de copii și soațe,

    Ce-au un tavan, în timp hain.

    E trist când din iubirea pură

    Au renunțat la bunul sfânt.

    A fost o șansă s-aibă totul?

    Părinți-n cer, ei pe Pământ?

  


  Pași... pe loc

  
    Distanțele se sting în pașii

    Ce se târăsc fără-ncetare

    Când drumul sorții e părere

    Nu adevăr cu țel în zare.

    Ajunși în locul de „niciunde”,

    Cu scopul de a fi „oricum”,

    Te pierzi în hora de „oricare”,

    Dorind „oricând”, fără „acum”.

    Cu gândul îmbâcsit de scopul

    De-a număra cât ai făcut,

    Privești cu ochii goi de vise

    Nu spre zenit, ci spre trecut.

    Oprit prea des de cei ca tine

    Dintr-un instinct: „Da el de ce?”

    Accepți grămada de mulțime

    Și nu mai pleci și timpul trece.

    Cu pașii tremurând de-ncrâncenare

    Te prinzi în hora învârtită-n foc.

    Din când în când privești în zare,

    Dar ești smucit și pus la loc.

    În rare clipe de tăcere,

    Când muzicanții legi nu dau,

    Cu ochii stinși de oboseală,

    Te-ntrebi: „Eu zac aici... sau stau?”

  

  
    Căci una e să te oprești,

    Pentru o clipă-două,

    Iar alta e să te îngropi

    Pe veci în „lumea nouă”.

  


  Pe un prag de soartă

  
    Salcia

  

  
    Pe un prag de soartă răvășit de valuri,

    Răstignită-n crucea unor rupte maluri,

    Plânge-ndurerată, pururea plecată,

    Salcia pletoasă, de bunici lăsată.

    Dintr-o creangă mică a crescut cu ei,

    Ei i-a dat o frunză, lor abia tulei.

    Au rănit-o alții când au încrustat,

    Două inimioare, fată și băiat.

    Fiul lor cel mare a murit de mic,

    Nou-născutul însă a crescut voinic.

    Vijelia cruntă și război numit,

    I-au răpit stăpânii; pruncul n-a pierit.

    Ea, la rându-i, fragedă și pură,

    A rămas la poale doar o uscătură.

    Trunchiul scorburos ros de suferință,

    A trăit cu greu prin lăstari-ființă.

    Ce dacă nu poate să grăiască iar.

    A făcut-o-n vise și în nopți de jar.

    A iubit copiii ce-o trăgeau de păr.

    I-a pitit pe alții ce furau un măr.

    Trupurile goale nu le-a alungat,

    Le-a primit în umbră și le-a mângâiat.

  

  
    Timpul n-a iertat-o. Vântul, nici de fel.

    Crivățul în iarnă a făcut măcel.

    Cu un vaiet tainic, nu de simplu pom,

    A căzut pe ghiață, ruptă ca un om.

    Prea grăbit, cu mila rătăcită-n cer,

    Un sătean tot taie crengile ce pier.

    Doi copii-l ajută, trunchiul rupt să-l care,

    Au acum căldură; nu prea au mâncare.

    Primăvara vine. Ochii triști se-opresc,

    Pe un mal pe care alții înfloresc.

  


  Pentru Eminescu

  
    Ca Eminescu e prea greu, să mai compui odată;

    „Iubire bibelou de porțelan”, e Soarta îmbrăcată-n Viață.

  

  
    Iubire stinsă

  

  
    Iubire stinsă-n ochi de jad

    Ce înfiori prin nepăsare,

    În umbra tainicului vis,

    Te pierzi în dulcea resemnare.

    Ca floarea albă de suspin,

    Ce lăcrimează-n lăcrimioare,

    Întinzi pe albul chip divin

    Rar un surâs; fulg de ninsoare.

    Din gândul ros de neputință,

    Cu Soarta îmbrăcată-n Viață,

    Stinghere raze de speranță,

    Îți încălzesc simțirea moartă.

    În labirintul deznădejdii,

    Te pierzi în voia rătăcirii,

    Și frângi sub pas de renunțare,

    Vlăstarii fragezi ai iubirii.

    Azi glasul tău e doar tăcere,

    Un an, o viață, sau mai mult,

    Dar va renaște poate-odată...

    Voi fi acolo să-l ascult.

  


  Pisicării

  
    O Pisică și-un Pisoi se plimbau agale,

    Mieunând dulcegării, mai pe jos, pe vale.

    M-au oprit, când am trecut, plini de încântare,

    Nu de mine, ci de el, că era iar soare.

    -Cum se face că ne iei cam peste „picioare”,

    Dar te lauzi că slăvești viața-n fiecare?

    Să le spun că e „picior”? Nu. Mă iau de toate.

    La-s că merge și plural, că doar n-o fi moarte.

    -Sincer zău că nu doresc să jignesc pisica.

    E-un simbol de „Fă ca ea!”, cum mi-a spus mămica.

    Ea stă, vorba aia-n „coadă”, să o placă „doamna”,

    Iar Grivei păzește-n ploaie, chiar când vine toamna.

    Deci e bine la căldură, fericite-n poale,

    Și lingându-vă de untul, smântânit din oale.

    -Da, dar pui cam câș problema, ca și cum nu-i bine

    Și „inciți” iar vrajba veche, dintre noi și câine.

    Cam dreptate zău aveau.

    Cârcotaș din fire,

    Pe „cotite” o cam dam,

    Ca a lor menire.

  


  Povețe greu de urmat

  
    Nu cere mai mult... decât poți să dai,

    Nu da... cu gând să primești,

    Nu primii... fără a mulțumii,

    Fii mulțumit... că poți să oferi,

    Nu oferii... ce nu posezi,

    Nu poseda... ce poți să iubești,

    Iubește... când poți fi iubit,

    și crede-n iubire... de-o ai

    (în)și-n sfârșit.

  


  Răbdătoare clipe

  
    Răbdătoare, clipele mă lasă să tac.

    Nu le cer nimic, așa că așteaptă.

    Mă simt însă.

    Și eu care credeam, superficial,

    că sunt simple rupturi de Timp.

    Nu trec.

    Se odihnesc aparent somnolente.

    Ca și mine? Nu mai vor nimic?

    Le fac semn.

    Vin ascultătoare.

    -Dorești ceva?

    -Ar trebui?

    -Nu neapărat. Dar nu ești încă mort.

    -Deci ar fi cazul...

    -Cam. Ești totuși Viață.

    -De ce distincția asta? De ce nu se amestecă?

    -Nu știm. Dincolo nu trecem nici noi.

    -Păcat. Dacă încerc eu?

    -Tot păcat. Ne pierzi. Nu te însoțim.

    -Și pierd.

    -Sau câștigi. Fără noi, orice început poate fi nesfârșit.

    -Sau nimic.

    -Sau.

    -M-am obișnuit cu voi.

    -Și noi.

    -Dar prea treceți repede.

    -Acum stăm.

    -Nu înțeleg esența voastră și a Timpului.

    -Îmbracă-ne în idei și nu în fapte trecătoare.

    -Sau în speranțe și copii...

    -Ca o posibilă nemurire? Îi vom însoții poate.

    -Și ne vom regăsi?

    -Cu siguranță... nu... nu știm.

    Și au plecat.

    Erau prietenele mele.

    Altele, venite în grabă, nu sunt.

    Dar eu nu mă mai grăbesc.

    Și ele trec și trec.

    Până... când?

    Până când...

  


  Rămâi…

  
    Mai stai! E vremea răvășită,

    Iar orele se sting în nori.

    Cu trupul strîns în neputință,

    Trăiește-n mine până-n zori.

  

  
    Rămâi! Pustiul se-mplinește

    Într-un noian de ani aprinși.

    Simțirea las-o-n gând ascunsă,

    Sub pleoape reci și ochi prea stinși.

  

  
    Așteaptă! Timpul nu răspunde

    Bătăilor de ceas în geam.

    Cu inima oprită-n noapte,

    Nu tresării. S-a rupt un ram.

  

  
    Privește! E a sorții vrere,

    Să-ți ardă visele în sori.

    Nu pune suflet în durere,

    Te scaldă-n ploaia de ninsori.

  

  
    Iubește! Cu puterea vieții,

    Citește-o rugăciune-n carte,

    Păstrând doar caldă amintirea

    Unui final; nu-i spune moarte.

  


  Râul

  
    Râul curge somnoros, plictisit la vale,

    În câmpie, domolit, s-a oprit din cale.

    Lacul lung, neașteptat, l-anghițit cu spaimă,

    Printre ape, nevăzut, el se pierde-n taină.

    Cât de aprig a fost sus, printre stânci, la munte,

    Când era izvor semeț, chiar la toți în frunte.

    Mai apoi cu pruncii mici s-a-nfrățit în soartă,

    Și spre mare au plecat, prin viroaga moartă.

    Cale și-au croit cu greu, sfârtecați de pietre,

    Alții s-au trezit furați când treceau prin vetre.

    Au răbdat prin diguri, strânși în ziduri reci,

    Dar le-au răsturnat pe toate și-au lăsat găvane seci.

    Lung apoi, cu demnitate, s-a impus în maluri moi,

    Răscolind în zi și noapte, rădăcini în pomii goi.

    Sălcii și arini deodată, din păduri impunătoare,

    N-au putut să îl oprească, după ploaia-sărbătoare.

    S-a retras lăsând în urmă mlaștini-rude-temporare;

    Le va ajuta la toamnă, dacă n-or seca în soare.

    Iar acum, când laolaltă tot ce poate-n el a strâns,

    S-a trezit, fără speranță, într-un lac, în lațuri prins.

    Geamătul se stinge-n noapte ca al omului strivit

    De teroarea neputinței, azi uitat și ieri iubit.

    Rătăcind prin „eu-l” vieții, tot de el în timp creat,

    Se sufocă-n digul sumbru: el de pietre; el de Stat.

  


  Sătul... de foame

  
    Îmbuibat cu vorbe că va fi mai bine,

    Mestecam cuvinte de „nuanțe” pline.

    Săturat nde multe, dar cu burta goală,

    Ronțăiam covrigii câinilor din școală.

    Că pe când copiii pe câmpuri lucrau,

    La școala pustie, câinii hoinăreau.

    Că mi-e foame-ntr-una nu puteam să strig,

    Că venise iarna și muream de frig.

    Cu gura deschisă larg pentru mâncare,

    Clănțăneam cuvinte nu de încântare.

    Cu răbdări prăjite des mă încălzeam

    Și de sfinți și mame, tot des pomeneam.

    Înghițeam adesea, ca de post, în sec,

    Rumegând vechi gânduri: „Să mai stau? Să plec?”

    Speriat de „Euri” mă-mbuibam cu apă,

    Chioară, că vezi bine, drumu-i scurt spre groapă.

    Dar acum, deșteptul, îi înțelegeam:

    Într-un chin de viață, repede muream.

    De ce s-o lungească vede orice prost,

    Că ar fi tortură, fără nici un rost.

    Toate bune însă, cimitiru-i scump.

    Mă-ngrozeam de prezuri; zău că sunt chiar tâmp.

    Păi cu banii aia aș pute ani buni

    Să trăiesc ca lumea; om printre nebuni.

    Am rămas în viață pur... și simplu „paf”,

    S-au gândit la toate; ne-au făcut...” pilaf”.

    Că avem mâncare... da... noi între noi,

    E doar vina noastră... prea îi credem boi.

  


  Sculptorul Ion Irimescu

  
    Muza l-a ținut mereu

    În maternă-nbrățișare

    Și-a sculptat ce a iubit,

    Cel mai mult sub soare.

    O femeie și-un copil

    Și-o clepsidră fină,

    Cu un crez în Dumnezeu

    Și o viață plină.

    Timpul mângâie femeia,

    Ce un prunc în brațe ține.

    Prin clepsidra răsturnată,

    Veșnucia-n pace vine.

  


  Simplu, demn

  
    Lungi clepsidre ară timpul nesfârșit de îndoielnic,

    Printre cugete-obosite, zilele sunt lung pomelnic.

    În neantul neputinței, închistat în legi străine,

    Se tot stinge-n prag de soartă, omul cu sclipiri divine.

    Nu contează că provine dintr-un El, căci suntem noi,

    Cei crescuți în interese, cei rămași în suflet goi.

    Dintr-un colț micuț de cer, ne-am întins pe tot Pământul

    Și-am făcut din viață Rai, doar în gând; doar cu cuvântul.

    Cucuveaua-n vorbe plate, răstignite în răscruci,

    Ne croiește-n lături drumul, printre cruci, printre năluci.

    Impregnat în ere sparte de războaie și de chin,

    Trupul vieții se prelinge, în pământ, nu-n cer senin.

    Să mai stea ar vrea se pare, când ezită să dispară.

    Poate se va naște iară: simplu, demn, ca-ntâia oară.

  


  Sisifii

  
    Printre zile, printre nopți,

    își croiesc cărarea,

    Ca Sisifi, cărând cu greu,

    ore-chin să umple zarea.

    Obosiți, sau resemnați,

    se opresc la orizont...

    Par mirați că n-au ajuns

    și iar pleacă în larg front.

    Munți înalți de neputință

    îi străbat în șiruri strânse,

    De mâhniri și întristări,

    urcă văi în lacrimi plânse.

    Nu renunță și tot vor

    să ajungă nicăieri,

    Se-opintesc în delăsări

    și îngroapă ierni și veri.

    Timpul nu le-ascultă ruga

    și îi lasă ne-nsemnați,

    Să se piardă printre fapte,

    oameni morți de vii, uitați.

  


  Slove de toamnă

  
    Ciulinii se-agită

    în falduri de ceață

    și-și scutură spinii,

    uitați ieri de viață.

  

  
    Zdrobite în lațul

    cernitelor zile,

    se zbat vii cuvinte,

    pe palide file.

  

  
    O frunză se-agită,

    pe-un ram părăsită.

    Greu slova apare,

    căci plânge strivită.

  


  Soarele rău

  
    Mă uitam la Soare, cam „chiorâș” aș spune,

    că lucea aiurea peste biata lume.

    Nu-l „vedeam” prea bine; nici că nu puteam,

    că sclipea-n neștire, chiar și când plângeam.

    Să îi zic vre-o două greu m-am abținut.

    Pârjolea-n neștire totul în ținut.

    Cu indiferență l-am tratat voit.

    Înroșit de-obidă, ne-o „cocea” mocnit.

    Un cățel într-una mă-ndemna la milă:

    -Lasă-l, că e singur, chiar dacă-i lumină!

    Altul, de departe, mă lătra de zor:

    -Iarna o să vie!

    -Da, cu el decor.

    Un pisoi, pe masă, se lingea pe bot:

    -Fără el nu-i umbră!

    -D-asta nu mai pot!

    Mă ducea cu vorba, după ce furase,

    Un copan cu carne și-mi lăsase oase.

    Minte de pisică. Capete de câini.

    Eu gândeam ca omul; printre ei(alți) nebuni.

  


  Solul

  
    „Sfârșitul ultimului Început e-un pas fără de moarte”.

    Așa scria pe-un gând pierdut, citit numai în parte.

    Prea curios să aflu adevărul, convins c-un început are sfârșit,

    Am împânzit cu Viață tot decorul și-am așteptat... dar n-a pierit.

    Prea lungă piesa mi se pare în Universul-teatru gol.

    Prin Galaxii rătăcitoare, Pământu-i oare simplu Sol?

    „Trimis de cine și-n ce scop?” se-mplântă mintea în uitări,

    Și se oprește-n roșii stopuri de neștiute-întrebări.

    Dar oare totu-n lume are un rost pe firul sorții dens,

    Sau numai nouă ni se pare c-un simplu Sol poate fi Sens?

  


  Speranța

  
    Mușcata

  

  
    Lacul, gheață e de mult,

    Strâns în chingi de maluri sumbre.

    Liniștea-i stăpână iar,

    Oamenii răzleți sunt umbre.

    Cu răbdarea zdrențuită,

    De necazuri și dureri,

    Se retrag în case goale,

    Încrustate în tăceri.

    Flacăra de vis e oarbă,

    Rătăcită într-un gând.

    Resemnarea e stăpână,

    Într-un vaiet stins și blând.

    Tremurând în haine ude,

    Doi Copii se opintesc...

    Zboară săniuța-n vale...

    Cel puțin simt că trăiesc.

    Tații beau din căni uitarea

    Vieții ca un crunt destin.

    Mamele se roagă-n colțuri:

    „Poate ne ajuți... Amin!”

    Cu privirea-ncețoșată,

    Doar de Timp, sau de trăiri,

    O Bătrână-și pierde șirul

    Unei palide-amintiri.

    Moșu-și trage cerga groasă

    Peste un picior scurtat;

    Rar toiagul îl mai poartă,

    Peste prag, în vânt turbat.

    Ca un semn venit din Ceruri,

    Nevăzut, sau doar dorit,

    La un geam sculptat în gheață,

    O Mușcată-a înflorit.

  


  Spinii

  
    Un ciuline, cu o floare

    de un roz desăvârșit,

    m-antrebat, pe drept se pare:

    -Eu de ce nu sunt iubit?

    L-am privit chiar cu-ncântare...

    Luat „ca unul” e frumos,

    se ridică demn în soare,

    mândru, tainic și sfios.

    Mândru, că nu vrea nimica

    de la sol și de la ploi.

    Crește-n Dumnezeu cu frica...

    I-a rănit un Prunc... prin noi.

    Tainic, se închide-n sine

    întristat și-ndurerat.

    Cu o za de spini se-ncinge...

    Nu se lasă mângâiat.

    Cu sfioasă resemnare

    se retrage din decor.

    Nu ne cere îndurare...

    Singur e... ca cei ce mor.

    I-am răspuns la întrebare

    cu un zâmbet ca de chin:

    -Porți simbolul de durere,

    un stigmat plin de venin.

    Nu e vina ta că Viața

    să te apere a vrut.

    Chiar splendidă de-ți e floarea,

    nu permite un sărut.

    Tu „arzi” mâna ce te ține

    și la nunți și la mormânt.

    Condamnat ești, doar cu semeni,

    să te-ntinzi azi pe Pământ.

    Nu te plânge de iubirea

    ce ucide floarea-n van.

    Tu trăiește-ți viața simplă,

    viu și-n margine de lan.

  


  Stelele

  
    Stelele sunt sufletele celor care ne-au părăsit,

    dar care mai au pe cineva drag pe Pământ.

    Ele râd și plâng odată cu ei,

    dar nu se văd, căci depărtarea,

    ca și indiferența,

    șterge detaliile bucuriei și suferinței,

    lăsând să se vadă doar un întreg amorf,

    ca un om, ca o stea.

    Când vorbești despre „oameni”,

    poți spune ce vrei.

    Când discuți despre „un om”,

    trebuie să ții cont de unicitatea lui, a oricui,

    mic, sau mare,

    iubit, sau urât,

    drept, sau nedrept...

    Iar stelele sclipesc

    și ne ceartă

    și ne iartă,

    căci știu cât de mult le iubim,

    deși unii le invidiază,

    că sunt reci și distante,

    că nu suferă din orice vorbă,

    sau faptă, sau gând nerostit,

    ascuns de toți, dar nu de sine.

    Sărmanii... Nu știu

    cât de mult le doare singurătatea

    în căldura lor arzătoare

    care împiedică pe oricine le iubește,

    sau îl doresc ele,

    să le mângâie și să le șoptească cu dor,

    ca unei femei,

    că sunt frumoase, spelndide, imposibile.

  


  Sub soare

  
    Nopți cu stele spulberate

    De lumini și reflectoare...

    Câte oare s-or întoarce?

    Câte oare mor ca soare?

    Zile-nchise-ntre planșee,

    Cu lumini tremurătoare...

    Câte oare se vor stinge?

    Câte oare, fără soare?

    Cugete pierdute-n vorbe,

    Dure, aspre, lătrătoare...

    Câte oare se vor frânge?

    Câte oare plâng sub soare?

    Vieți strivite-n întuneric,

    Fără milă și-ndurare...

    Câte oare vor răzbate?

    Câte oare, către Soare.

  


  Suferință și frumusețe

  
    Ce mult suferi când vezi frumusețea

    strivită de om în om,

    când splendoarea naturii

    și a tovarășului ei, omul,

    este terfelită în glodul intereselor,

    de el, pentru el, prin el;

    nu pentru toți și nu toți,

    dar prea mult și mulți.

    Cât de repede s-au și L-au uitat.

    Cât de repede au coborât

    din Grădini pe asfalt.

    Cât de repede iubirea

    a ajuns indiferență,

    într-o goană infinită

    după nimicuri, pentru Nimic;

    doar amăgiri trecătoare,

    dureroase pentru esența divină

    a celui care ar fi trebuit să fie Omul.

    I-a fost sortit

    să ducă Viața la apogeu

    și nu să o distrugă

    zi de zi, clipă de clipă,

    atât pe cea prezentă

    cât și pe cea viitoare,

    într-o suferință generalizată

    a frumuseții,

    care se stinge încet și trist

    în ochii noștrii închiși,

    sau orbiți,

    dar care persistă

    în sufletele celor care

    nu L-au uitat pe El

    și pe Ea, Creația sublimă,

    Natura cu om.

  


  Suflete

  
    Nu aruncați cu nicovala vieții

    în florile de gheață apărute din senin

    în oglinda sufletelor răcite de așteptări,

    sărăcite de sentimente,

    înghețate de indiferență

    și uscate de nepăsare.

    Și ele pot fi mari,

    ca Biserica largă și încăpătoare,

    în care intră mulți,

    cu pasul, sau cu sufletul,

    cu trupul, sau cu inima.

    Toți au un loc acolo,

    dar nu toți și-l găsesc.

  


  Tăcerea trăirii

  
    Am vrut să descriu tăcerea trăirii

    ca pe o cameră închisă,

    cu pereții groși,

    fără uși, dar cu tavane mobile,

    care se prăbușesc implacabil

    asupra clipelor,

    dar de afară, fără voia mea,

    auzeam ciripitul neliniștit al păsărilor.

    Atunci am așteptat

    și mi-am închipuit-o ca pe o noapte,

    adâncă, nesfârșită,

    cu stele mute, tremurătoare,

    străine și stinghere în nemărginirea dintre ele...

    Dar întunericul s-a lăsat,

    iar vorbele au încetat să mai măzgălească cugetele...

    Simțurile, exacerbate de instinctele ancestrale,

    de a percepe cu orice preț,

    s-au pierdut în uluitoarele „voci ale nopții”,

    când orice ființă, gâză, plantă, apă și pământ,

    își proclamă dreptul la existență,

    într-o imensă simfonie cu cinci dimensiuni,

    dar care, în armonia ei totalitară,

    deschide accesul spre o a șasea,

    nevăzută, neauzită, sublimă,

    cea a „trăirii tăcerii” finale.

  


  Țara... mama

  
    Țara se întinde printre țări străine,

    dar în ea sunt oameni,

    mame, ca și tine.

    Prea devreme foamea, moartea și uitarea,

    au distrus în viață

    visul și iubirea.

  

  
    -Vreau să ne regăsim! strigă un „pierdut”.

    Dembitatea unde-i?

    murmură un altul.

    Vrem Credința că nu trăim

    și nu murim...

    inutil.

    Și Libertatea deplină,

    neâncătușată

    de neputință.

    Și Speranța...

    Și mâncare,

    murmură un copil,

    rătăcit

    pe străzile tuturor posibilităților.

    Și părinți...

    îngăimă un micuț.

    Și o mamă!?

    plânse el incredul.

  


  Timpul

  
    Răscolind nisip în urnă,

    Timpul curge într-o parte.

    Ne-a lăsat pierduți în fapte,

    Cu dorințe-n fașă moarte.

  

  
    Anii sterpezi se trezesc

    Aruncați la spate.

    Nopțile se prăbușesc,

    În clepsidre sparte.

  

  
    Zilele se rătăcesc

    Printre ziduri late.

    Orele se dau la schimb,

    Pentru-n blid de lapte.

  


  Toamnă târzie

  
    Frunze veștede din ram,

    picături de suferință,

    s-au prelins din scena vieții,

    către neființă.

  

  
    În faldurile ceții vineții

    copacii goi își plâng neputința

    de a muri, în timp ce

    crengile înegrite de tristețe

    sfârtecă văzduhul nesimțitor.

    Lunile lugi de viață

    în iarna ce bate la ușă

    sunt dureroase în singurătatea

    care nu iartă trăirea.

    Zilele se transformă în nopți aspre,

    uscate de doruri

    și îmbâcsite de clipe nesfârșite,

    care nu se grăbesc,

    nici chiar sub faldurile superbe

    ale razelor lunii,

    impregnate însă

    de nepăsare și neputință.

    Renegat de păsările care se ascundeau

    în frunzișul său verde,

    se resemnează tăcut

    și acceptă acum, cu plăcere,

    un corb.

  


  Tot de minte și învățătură

  
    -Boule! îi spune scroafa porcului ce soț părea.

    Te îngrași în nesimțire...

    Vara-i ici, toamna colea.

    Îmbuibat și plin de sine, mândru c-a crescut un pic,

    îi răspunde într-o doară:

    -Ce? Nu-ți place că-s voinic?

    -Mă gândeam să prind și anul ca femeie cu bărbat.

    Ai uitat că-n iarnă vine

    tristă ziua de Ignat?

    -Nu fii proastă! Fă ca mine! Ce-i frumos e des păstrat,

    iar Stăpânul-Șef e mândru

    și chiar ieri m-a-ncurajat:

    -Te voi ține pân-la moarte... Sincer zău mi-a confiat.

    Nu-i bolnav, dacă te roade,

    gija că se duce-ndat.

  

  
    Iar morala nu-i niciuna

    într-o cocină de porci.

    De mistreți nici că e vorba,

    liber de încerci s-o-ntorci.

  


  Troaca

  
    Ieri s-a întâmplat că Porcul,

    un vecin cu stare,

    m-a oprit în drum spre crâșmă,

    cu-o ciudată întrebare:

    -Cum se face că vorbești

    și cu noi și cu sătenii,

    sau înseamnă că avem

    numai noi și voi vedenii?

    Că e logica-i cam proastă

    n-am voit să-i amintesc.

    El nu știe să vorbească,

    eu învăț ca să grăiesc.

    -Sincer? M-am trezit deodată

    că-nțeleg cum vă certați,

    înbrâncindu-vă în troacă,

    de parcă n-ați fi opt frați.

    -Frați ca frați, dar interesul

    e „păpica” pentru noi.

    Fiecare are burtă...

    cam la fel ca și la voi.

    -Dar puteți din troaca țării

    să vă îmbuibați pe rând.

    Mă refer aici, la țară,

    nu la stat... la satul blând.

    -Prea le socotești pe toate,

    chibzuit, dar făr-un ban!

    Troaca-i troacă măi vecine!

    Porcu-i porc din neam în neam.

  


  Ultima gară

  
    Trenul vieții s-a oprit iar, câteva clipe, lungi, însingurate.

    A plecat și iar s-a oprit; la fel.

    Am vrut să mă mișc, dar nu am putut.

    Prea mulți se înghesuiau să mai vadă-prindă o gară,

    oricare ar fi fost ea.

    Mulți coborau, țipând că au ajuns undeva, oriunde.

    Prea mulți ezitau, neștiind unde și cine sunt;

    coborau și urcau, luați de valul celor ce mai voiau ceva,

    într-un sens, sau altul.

    Alți mulți se hlizeau la ferestre, satisfăcuți că stau comozi,

    în timp ce alții aleargă după un loc,

    într-un tren plin, întotdeauna plin,

    căci era doar Trenul Speranței spre Gările Vieților mai bune...

    Și se înghesuiau și se călcau fără jenă, reținere, sau milă.

    Murmure, voci, apoi țipete isterice...

    Iar Timpul trecea, sau sta, în trenul neliniștilor perpetue,

    străbătut brusc de fiorul unei vești îndoielnice:

    -Capăt de linie...

    A speranțelor împlinite, sau...

    Ultima Gară a sufletelor însingurate,

    nu-i așa, fiecare moare singur!?...

  


  Ultimul vers

  
    Versul refuză să țină

    Ritmul cu sufletul gol.

    Plânge-n cuvinte stinghere…

    Păsări căzute din stol.

    Versul se frânge în rima

    Ruptă din inimă-n dar.

    Cântă-n idei nu prea clare…

    Cioburi de dor ce tresar.

    Versul se-ntinde ca pata

    Albă pe harta de vieți.

    Râde-n neantul simțirii…

    Îndemn ca să-l uiți și să-l ierți.

    Versul se pierde-n decorul

    Plin de-ngropate năluci.

    Cere în van ajutorul…

    Simple reflexe pe cruci.

    Versul se stinge-n lumina

    Stoarsă din file-n zadar.

    Lacrimi de slove-și pierd sensul…

    Palide flăcări din jar.

    Versul refuză… se-ntinde…

    Versul se pierde… se frânge…

    Versul tot plânge… când râde…

    Versul se stinge… în sânge.

  


  Un Infinit

  
    Pas cu pas, din generații,

    Infinitu-am construit,

    Sau am vrut, că nu se știe,

    Dacă chiar am reușit.

    Cât am vrut să fim aceia,

    Care-n Infinit și-un pas,

    Să se-ntrebe: „Ce-i în față?”

    Dar pe loc noi am rămas.

    Iar în zarea infinită,

    Undeva, în Infinit,

    Ne vom revedea vre-odată,

    Ca să spunem: „Am trăit!”

    Vor putea urmașii noștrii,

    Altcândva, în Infinit,

    Lacrima în ochi să stingă,

    Murmurând: „Cât ne-au iubit...”

    Vor rămâne neștiute

    Miliardele de vieți

    Ce-au văzut lumina zilei

    Printre grati-n groși „pereți”.

  


  Un sărman cinstit

  
    Zău, a fost odată, ca și niciodată,

    un sărman cinstit, prin nimic vestit.

    Lumii el în față îi spunea că-i hoață

    și o necăjea, pentru că-l durea.

    -Minți! striga nebunul către mulți, nu unul.

    Se-nrudea cu toții; hoții și netoții

    și-i iubea grămadă, chiar ieșiți la pradă.

    Fără vină poate s-a zbătut în noapte

    până mai spre ziuă, „bătând apa-n piuă”.

    A murit sărmanul și-a rămas țăranul

    simplu și cinstit; unul... negreșit...

  


  Vânătoare

  
    Cornul răsună

    în valea străbună.

    Umbre de turmă,

    pași fără urmă.

    Vieți tulburate,

    lănci aruncate.

    Trupuri căzute,

    vise pierdute.

    Vaiet și jale,

    drum fără Cale.

    Scrâșnet de zale,

    trup cald și moale.

    Viață prelinsă,

    flacără stinsă.

  


  „Vecina”

  
    Iar m-a vizitat „Vecina”, de dincolo de trăire;

    se-mbrăcase tot în negru, semn de doliu și iubire.

    Am primit-o mult mai bine și s-a bucurat nespus:

    -Vezi, ai înțeles în fine, că trăiește și cel dus...

    -Tare-aș vrea să cred azi asta, când nu știu de-o fi și-un mâine...

    -Nu te teme, sunt doar frântă. Nici un gând nu am cu tine.

    -Bine ai venit atuncea; poate-mi spui de ce îi iei

    la-ntâmplare și grămadă și pe buni și pe mișei?

    -Moartea nu poate să aibă numai buni pentru vecie;

    vreți atunci ca nesfârșită, numai zi în voi să fie?

    -Să-nțeleg că echilibrul, chiar precar și instabil,

    e esența omenirii? E cam prost și prea labil...

  

  
    Multe-ar fi putut să-mi spună,

    dar n-a vrut și a plecat.

    Nu m-a luat cu ea vecina...

    Viața-chinuri mi-a lăsat.

  


  Vecinele

  
    Două gâște îngâmfate, îndopate bine,

    s-au oprit la mine-n poartă:

    -Ce mai faci Vecine?

    Că „nu bine” să le spun, n-am făcut nimic,

    că le doare undeva,

    că de foame pic.

    -Bine! le-am răspuns atunci. De pe azi pe mâine.

    Da poftiți de îmbucați

    ce-a rămas din pâine!

    -Nu-nu-nu! și Ga-ga-ga! au răspuns în silă.

    -Am halit noi „mai ceva”...

    Mă priveau cu milă.

    -Un pahar de „ce-am pe-aici” vă dau cu plăcere.

    -Știi tu, apa ne stă-n gât...

    S-a lăsat tăcere.

    -Poate vreți doar să intrați. Umbră am destulă.

    -Și cum vrei să ne bronzăm?

    mi-a răspuns fudulă.

    -O plimbare, pân-la lac... Și... hai-hui pe maluri...

    M-au privit întrebător:

    -Dar ai iaht pe valuri?

    Am răspuns că încă nu... Nu pe lumea asta.

    -Noi atuncea te... uităm...

    Și mi-au trântit poarta.

    -„Te lăsăm” tu soro. Nu fii prost crescută.

    -Lasă că finețuri el

    nu pricepe-o iotă.

    -Chiar așa! E-un prăpădit! Muncitor în soare!

    -La-la-la! Ga-ga-ga!

    -Chiar în cot ne doare.

  


  Veniți

  
    Veniți, e vremea să ne pieredem

    În nemurirea dintre ore.

    E-un fel de-a zice la plăcere,

    La vise-amăgitoare-n vrere.

    Nu vă grăbiți, e loc destul de vină

    Și-n ceruri sus, dar și mai jos, în tină,

    Căci numai gândul nu-i deajuns,

    Femeia ca icoană să o țină.

    De treceți pragul Raiului, spre noi,

    De unul singur, sau de mână doi,

    Uitați-vă în urmă doar o dată,

    Ca început și ca sfârșit de soartă.

    Mai zăboviți pe-acolo, printre nori,

    În vis de stele și de sori

    Și nu vă întristați că plânge vântul,

    Când ne aude nouă cântul.

    E-un visător și-un aiurit ades,

    Ce doarme gol în florile din șes,

    Neînvățat cu chinul și cu jalea,

    Ce ne deschide nouă calea.

    Nici norilor să nu le dați crezare,

    Că omu-i trist din zare-n zare.

    Iar stropii translucizi de neființă,

    Nu-s picături de suferință.

    Veniți, e vremea să ne pierdem,

    În Nemurirea fără ore.

    E-un fel de-a zice la durere,

    În gând, în faptă, în tăcere.

  


  Viața pradă și zăpada

  
    Prima zăpadă, în vrerea ei oarbă,

    Îmbracă Pământul în mantie dalbă.

    Copiii-o adoră, adulți-o ignoră.

    Nu cade prea mult; puțin peste-o oră.

    Nici vântul nu poate s-o smulgă din glod,

    Degeaba încearcă s-o strângă un plod.

    Lipită sprințar de nas și de gură,

    Se stinge în lacrimi ce pier în căldură.

    Doar câmpul cel rece, sub negru abis,

    O lasă să-ntindă un giulgiu de vis.

    Mici pete se roagă în van ca să ardă.

    Ea urma n-ascunde.

    Ei sunt viața pradă.

  


  Vorbe nescrise

  
    Pământul, înghițit de lacrimi, își strigă durerea.

    În viața stridentă, se stinge tăcerea.

    Pierdută în neguri de uri ne-mpăcate,

    Iubirea se pierde în patimi turbate.

    Copilul se naște ca om și proscris,

    În lumea nebună, coșmarul nu-i vis.

  

  
    -Te du! îmi șoptește Speranța-ntristată.

    -Trăiește și mori și mai naște-te-odată!

  

  
    Străine meleaguri, cu oameni străini,

    E azi ce avem și-n noi și-n vecini.

    Răbdarea își seacă izvorul de zile,

    Iar vorbe nescrise, se-neacă în file.

  


  Zăpada

  
    Pojghiță subțire, zăpada,

    Îngheață în vuiet de vânt,

    Iar clipa trăirii extreme,

    E umbră de chin într-un cânt.

    Stropită cu alb moștenirea

    De case pierdute în timp,

    Ascunde privirilor drama

    Din oameni; vii sfinți fără nimb.

    Pe drumul urgiei de neamuri,

    Bătute în lung și în lat,

    Ea lasă vagi urme pestrițe,

    De vieți rătăcite ca sat.

    Iubită în stihia iernii

    De vântul hain, ticălos,

    Ea moar topită-n căldură;

    Blestemul e crunt, nemilos.

    Nici floarea nu poate concepe,

    Urgia din albul cel pur.

    Troianul o sfârtecă-n brațe;

    S-o mângâie vrea, da-i prea dur.

